
Egy modern istenkép felé

A világon semmi nem létezik ok nélkül, az univerzum “végső okát” pedig a hagyomány szerint Istennek nevezzük. Az ember istenképet képes alkotni egy számára megjelenő isteni valóságról. Ez az isteni valóság a természetben emittálódik – miként ezt a klasszikus teizmus elfogadja. Isten három fő és szükségszerűnek ítélt sajátossága a mindenhatóság (amelyből adódóan minden tőle származik), a mindentudás és a végtelen jóindulat. Egy végtelenül jóságos Istennek és a rossz létezésének összeegyeztethetősége okozza a teodícea-problémát.
A dolgozatom célja, hogy megmutassam, a teodíca-probléma megoldási kísérleteiben mindig ott munkál a racionalitás igénye, így vagy úgy, valójában a racionalitás felől értelmezzük Istent és a hitet. Amennyiben ennek az igénynek oltalma alatt megvizsgáljuk a Teremtőnek szükségszerűként tulajdonított sajátosságokat, és ezek elbuknak, annyiban a teodícea-probléma felszámolható. Dolgozatom címe az istenképben végbemenő változást feltételez. Egy modern istenkép felszámolhatja a teodícea problémát annál fogva, hogy Istent a megalapozatlan attribútumoktól mentesíti.



